Talous- ja sosiaalikomitean lausunto aiheesta "Pienyrityksiä koskeva eurooppalainen peruskirja"



Virallinen lehti nro C 204 , 18/07/2000 s. 0057 - 0058



Talous- ja sosiaalikomitean lausunto aiheesta "Pienyrityksiä koskeva eurooppalainen peruskirja" (2000/C 204/13) Talous- ja sosiaalikomitea päätti 11. huhtikuuta 2000 työjärjestyksensä 23 artiklan 3 kohdan nojalla antaa lausunnon aiheesta "Pienyrityksiä koskeva eurooppalainen peruskirja". Asioiden valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 3. toukokuuta 2000. Esittelijä oli Antonello Pezzini. Talous- ja sosiaalikomitea hyväksyi 24. toukokuuta 2000, 373. täysistuntonsa kuluessa, seuraavan lausunnon. Äänestyksessä annettiin 70 ääntä puolesta 3:n pidättyessä äänestämästä. 1. Johdanto 1.1. Talous- ja sosiaalikomitea on tyytyväinen siihen, että Lissabonin Eurooppa-neuvosto päätti muun muassa valmistella pienyrityksiä koskevan eurooppalaisen peruskirjan. Tämä on hyvin tärkeää, kun ajatellaan tietoyhteiskunnasta kaikille, mutta etenkin pienyrityksille aiheutuvia haasteita. Lisäksi se on osoitus jäsenvaltioiden ja komission pienyrityksiä kohtaan etenkin viime vuosina osoittamasta valveutuneisuudesta. 1.2. Pienyritykset muodostavat 95 % kaikista unionissa toimivista yrityksistä, ja ne työllistävät noin kaksi kolmasosaa koko työvoimasta. Lisäksi ne luovat vuosittain 60-80 % uusista työpaikoista. Komitea muistuttaa myös, ettei pienyrityksillä ole käytössään samoja rahoitusvälineitä ja henkilöstöä kuin isoilla. Näin ollen kaikki toimet, joissa ei oteta huomioon pienyritysten erityislaatua, saattavat muodostaa todellisen esteen talouskehitykselle ja työpaikkojen luomiselle. 1.3. Kaikilla aloilla tavattavien pienyritysten joukkoon lukeutuu (alle 10 työntekijää työllistäviä) mikroyrityksiä ja yrityksiä, joissa omistaja on yrityksen ainoa työntekijä, sekä käsiteollisuusyrityksiä, joilla on yleisesti tunnustettu rooli uuden yrittäjyyden luomisessa. Ne ovat myös työhön kouluttamisen ja ammattitaidon ensimmäinen työpaja(1). 1.4. Komitea kehottaa komissiota yhdessä jäsenvaltioiden kanssa jatkamaan toimiaan "integroiduissa toimissa" mainitun ja Best-ohjelmassa suositellun ohjelman toteuttamiseksi. 1.5. Komission ja neuvoston tulisi myös jatkaa pien- ja käsiteollisuusyrityksiä koskevia strategisia toimiaan soveltuvin menetelmin ja välinein, käydä jatkuvaa vuoropuhelua yhteiskunnallis-taloudellisten toimijoiden kanssa sekä levittää hyviä käytänteitä. 1.6. Olisi luotava saavutettujen tulosten arviointimekanismi, joka perustuisi sellaisiin objektiivisiin kriteereihin kuin yritysten perustamisaste, uusien yritysten elinikä, luottokustannukset ja pienyritysten saatavilla oleva riskipääoma. Olisi myös tehtävä säännöllisesti ajantasaistettava katsaus (scoreboard) tavoitteista ja saavutetuista tuloksista. TSK voisi osallistua tähän toimintaan tilapäisen ryhmän ja jäsenmaissa järjestettyjen kuulemistilaisuuksien kautta. PIENYRITYKSIÄ KOSKEVA PERUSKIRJA(2) 1. Yhteisön ohjelmissa ja toimissa sekä jäsenvaltioiden edistämissä toimenpiteissä tulee ottaa huomioon pienyritysten todellinen tilanne ja vaatimukset. 2. Koulujen ja koulutuslaitosten ohjelmien on osaltaan korostettava yrittäjähengen merkitystä pienyrittäjien ja pienyritysten työntekijöiden työn yhteiskunnallista ja taloudellista arvoa. 3. On syvennettävä kulttuurisia näkökohtia sekä yhteiskunnallisia ja sopimuspoliittisia dynamiikkoja, jotka säätelevät pienyrityksissä eri tasoilla työskentelevien suhteita. 4. On edistettävä ja tuettava toimia, joiden avulla pienyritykset (omistajat ja työntekijät) voivat hyödyntää koulutusta, tiedotusta, järjestely- ja hallintomahdollisuuksien kehitystä, tutkimusta ja kehitystä sekä kestävää kehitystä. 5. On kannustettava oppisopimuskoulutusta yrityksissä, sillä sen avulla voidaan edistää nuorten yrittäjähenkeä ja auttaa heitä hyödyntämään luovaa kapasiteettiaan. On myös poistettava nuorten oppisopimusoppilaiden liikkuvuuden esteet Euroopassa. 6. On edistettävä pienyritysten rahoitusmahdollisuuksia sekä kevennettävä sukupolvenvaihdokseen liittyvää byrokratiaa. 7. Konkurssilainsäädäntöä on tietyiltä osin tarkistettava ja sovitettava yrittäjyydessä tapahtuneeseen kehitykseen. 8. Erityisesti muita heikommassa asemassa olevilla alueilla toimivien pienyritysten markkinoille pääsyä on helpotettava julkisin toimin siten, että poistetaan olemassa olevia rajoituksia, alennetaan kohtuuttomia maksuja, tuetaan taloudellista yhteenliittymistä sekä kehitetään jäsenvaltio- ja kansainvälisen tason verkkoja. 9. On siirryttävä keskitettyyn järjestelmään, jossa pienyrityksiä palvelee perustamis- ja kehittämisvaiheessa yksi toimipiste ja niillä on yksi rekisteröintiasiakirja ja tunnusnumero. 10. Kaikki työpaikoilla suoritettavat ympäristönsuojelu- sekä työturvallisuuslainsäädännön mukaiset tarkastukset tulisi koordinoida jäsenvaltiotasolla nykyistä paremmin. 11. Yritysten keskinäisiä sekä yritysten ja julkishallinnon suhteita koskevien säännösten kitkattoman ja oikea-aikaisen soveltamisen takaamiseksi on laajennettava ja vahvistettava "hiljaista hyväksyntää" sekä perustettava pienyritysten asiamiehen toimi. 12. On yksinkertaistettava järjestelmää ja poistettava liialliset verot mikroyrityksiltä, joilla on hyvin pieni liikevaihto. 13. On edistettävä pienyritysten osallistumista kaikkiin yhteisön ohjelmiin, etenkin koulutus- ja innovaatio-ohjelmiin. Bryssel 24. toukokuuta 2000. Talous- ja sosiaalikomitean puheenjohtaja Beatrice Rangoni Machiavelli (1) KOM(95) 502 lopull. "Käsityöläisalat ja pienyritykset, Euroopan kasvun ja työllisyyden avaimet". (2) Lissabonin Eurooppa-neuvoston puheenjohtajan päätelmissä esitetyn määritelmän mukaan alle 50 työntekijää.